ชินฯกำไร7.5พันล. ทิ้งAISเอื้อปันผล
ชินคอร์ปฯ ขาย ADVANC ฟันกำไรเละ 7,500 ล้านบาท นำเงินจ่ายปันผลพิเศษ “เทมาเซก” รับกว่า 6,000 ล้าน ซิตี้ กรุ๊ป มองหุ้นสื่อสารเหนือตลาด
16 ธ.ค. 2554

ชินคอร์ปฯ ขาย ADVANC ฟันกำไรเละ 7,500 ล้านบาท นำเงินจ่ายปันผลพิเศษ “เทมาเซก” รับกว่า 6,000 ล้าน ซิตี้ กรุ๊ป มองหุ้นสื่อสารเหนือตลาด 
บริษัท ชิน คอร์ปอเรชั่น (INTUCH) แจ้งว่า เมื่อวันที่ 14 ธ.ค. ที่ประชุมวิสามัญผู้ถือหุ้นได้อนุมัติการขายหุ้นบริษัท แอดวานซ์ อินโฟร์ เซอร์วิส (ADVANC) จำนวน 61 ล้านหุ้น คิดเป็น 2.05% ของทุนชำระแล้ว ให้แก่ Singtel Strategic Investments Pte.Ltd (SingTel) ซึ่งเป็นบุคคลที่เกี่ยวโยงในช่วงราคาไม่ต่ำกว่า 119 บาท และไม่เกิน 130 บาท คาดว่าจะได้รับเงินจากการขายประมาณ 7,259–7,930 ล้านบาท
“การตัดสินใจขายหุ้นก็เพื่อประโยชน์ของบริษัทและผู้ถือหุ้น เพราะสามารถทำกำไรจากการขายได้ประมาณ 6,833.83-7,504.83 ล้านบาท จากต้นทุนที่ถือใน ADVANC ของบริษัทอยู่ที่ 6.97 บาท”
สำหรับเงินที่ได้จากการขายหุ้นนั้น อาจนำไปลงทุน หรือจ่ายปันผลระหว่างกาลพิเศษให้กับผู้ถือหุ้น ซึ่งหากนำมาจ่ายปันผลพิเศษก็จะอยู่ที่หุ้นละ 2.13-2.34 บาทต่อหุ้น 
นอกจากนี้ หลังบริษัทขายหุ้นออกจาก ADVANC ก็ยังคงเป็นผู้ถือหุ้นใหญ่ โดยถือหุ้นในสัดส่วน 40.45% จากก่อนหน้าอยู่ที่ 42.50% และไม่มีการเปลี่ยนแปลงอำนาจในการบริหารแต่อย่างใด 
อย่างไรก็ตาม การขายหุ้น ADVANC ครั้งนี้ บริษัทจะนำเงินมาจ่ายปันผลพิเศษให้กองทุนเทมาเซกของรัฐบาลสิงคโปร์ที่ถือหุ้นชินคอร์ปผ่านบริษัท ซีดาร์โฮลดิ้งส์ และบริษัท แอสแพนโฮลดิ้งส์ ซึ่งเป็นผู้ถือหุ้นรายใหญ่ของ INTUCH โดยถือหุ้นจำนวน 1,488.90 ล้านหุ้น หรือ 46.44% และ 1,334.35 ล้านหุ้น หรือ 41.62% ตามลำดับ ก็จะได้รับเงินปันผลพิเศษรอบนี้อีก 6,019-6,606 ล้านบาท
ซิตี้ กรุ๊ป วิเคราะห์หุ้นกลุ่มสื่อสารในอาเซียน (ยกเว้นอินโดนีเซีย) เชื่อว่าภายใน 3-6 เดือน ยกเว้นกลุ่มสื่อสารในตลาดหุ้นอาเซียนจะปรับตัวขึ้นเหนือตลาด แต่ยังต้องระมัดระวังในการเลือกลงทุนหุ้นที่มีใบอนุญาต โทร.มือถือระบบ 3จี ซึ่งยังมีความเสี่ยงจากกฎเกณฑ์และผลประกอบการที่แข็งแกร่งที่จะผลักดัน โดยหุ้นสื่อสารไทยและฟิลิปปินส์จะมีน้ำหนักเหนือตลาด
ทั้งนี้ ได้เพิ่มน้ำหนักหุ้นบริษัท แอดวานซ์ อินโฟร์ เซอร์วิส (ADVANC) และบริษัท โทเทิ่ล แอ็คเซ็ส คอมมูนิเคชั่น (DTAC) และชื่นชอบหุ้นกลุ่มสื่อสารไทยท่ามกลางกลุ่มสื่อสารอาเซียนทั้งหมด
ด้าน DTAC อนุมัติจ่ายเงินปันผลระหว่างกาลพิเศษในอัตราหุ้นละ 16.46 บาท รวมเป็นเงินทั้งสิ้น 38,974 ล้านบาท โดยเงินปันผลจำนวน 11.03 บาทต่อหุ้น จ่ายจากกำไรสะสมของบริษัท เงินปันผลจำนวน 5.43 บาทต่อหุ้น จ่ายจากกำไรสะสมของบริษัท รวมถึงกำไรสุทธิจากผลการดำเนินงาน 9 เดือนแรกของปีนี้ ซึ่งการจ่ายปันผลครั้งนี้เป็นไปตามนโยบายการปรับโครงสร้างเงินทุนของบริษัทให้เหมาะสม 
คณะกรรมการยังมีมติอนุมัติให้บริษัทเข้าทำสัญญาเงินกู้กับสถาบันการเงินภายในประเทศ วงเงินทั้งสิ้น 3 หมื่นล้านบาท เพื่อใช้ปรับโครงสร้างทางการเงินและใช้ในกิจการทั่วไป
ดัชนีหุ้นไทยวันที่ 14 ธ.ค. ผันผวนหนัก ช่วงเช้าดัชนีดิ่งไปต่ำสุดที่ 1,006.16 จุด และกลับขึ้นมาปิดที่ระดับสูงสุดของวันที่ 1,024.16 จุดเพิ่มขึ้น 0.68 จุด ด้วยมูลค่าซื้อขาย 25,265 ล้านบาท ต่างชาติขายสุทธิ 2,131 ล้านบาท สถาบันขาย 98 ล้านบาท บัญชีโบรกเกอร์ขาย 56 ล้านบาท และรายย่อยซื้อ 2,285 ล้านบาท
บล.เอเซีย พลัส ระบุว่า หลังจากนี้หุ้นจะถูกขายจากนักลงทุนต่างชาติ ที่คาดว่าจะขายถึงวันที่ 23 ธ.ค. ก่อนที่จะชะลอการลงทุนไปหลังปีใหม่ ซึ่งอาจทำให้หุ้นปรับฐานอย่างจริงจัง และหากดัชนีไม่สามารถกลับไปยืนเหนือ 1,014 จุดได้แบบชัดเจน อาจจะต้องปรับลงมาที่ระดับ 997 จุดต่อไป